SET ปิดลบ 4 จุด โบรกคาดพรุ่งนี้รีบาวด์ – แนะจับตาชุมนุมการเมือง
SET ปิดลบ 4 จุด โบรกคาดพรุ่งนี้รีบาวด์ - แนะจับตาชุมนุมการเมือง
23 ก.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,264.01 จุด ลดลง 3.62 จุด (-0.29%) มูลค่าการซื้อขาย 50,707.09 ล้านบาท
10 หุ้นกดดัชนีวันนี้

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์ออกด้านข้าง เนื่องจากตลาดฯไม่มีปัจจัยบวกใหม่เข้ามา ขณะที่ผลประชุมคณะกรรมการนโยบายการเงิน (กนง.) ออกมาคงอัตราดอกเบี้ยตามคาด และปรับผลิตภัณฑ์มวลรวมภายในประเทศ (GDP) ปีนี้ โดยคาดว่าเศรษฐกิจไทยปี 63 จะหดตัว -7.8% จากเดิมคาด -8.1% ส่วนปี 64 คาดว่าเศรษฐกิจไทยจะขยายตัว 3.6% จากเดิมคาด 5% แต่การฟื้นตัวเศรษฐกิจยังมีความไม่แน่นอน
ส่วนตลาดหุ้นในภูมิภาคเอเชียวันนี้แกว่งไซด์เวย์ทั้งในแดนบวก-ลบ ส่วนตลาดในยุโรปเทรดบ่ายนี้บวกได้ราว 1.5-2% หลังตัวเลข PMI ภาคการผลิตของฝั่งยุโรปออกมาดี อย่างไรก็ดียังต้องติดตามตัวเลขเศรษฐกิจของฝั่งยุโรปต่อไป ส่วนบ้านเราให้รอดูการชุมนุมทางการเมืองในวันพรุ่งนี้
แนวโน้มการลงทุนในวันพรุ่งนี้ (24 ก.ย.) นายวีระวัฒน์ กล่าวว่า ช่วงนี้ตลาดคงจะแกว่งไซด์เวย์ โดยระหว่างทางอาจมีการรีบาวด์ได้บ้างหลังจากที่ตลาดฯปรับตัวลงมา 3 วันแล้ว (รวมวันนี้ด้วย) พร้อมให้กรอบการแกว่งไว้ที่ 1,260-1,275 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
CPALL มูลค่าการซื้อขาย 2,123.91 ล้านบาท ปิดที่ 61.00 บาท ลดลง  1.00 บาท
STGT มูลค่าการซื้อขาย 1,841.85 ล้านบาท ปิดที่ 73.00 บาท เพิ่มขึ้น 3.00 บาท
PTT มูลค่าการซื้อขาย 1,799.70 ล้านบาท ปิดที่ 33.50 บาท ลดลง 0.75 บาท
KBANK มูลค่าการซื้อขาย 1,758.35 ล้านบาท ปิดที่ 74.25 บาท ลดลง  2.25 บาท
AOT มูลค่าการซื้อขาย 1,287.75 ล้านบาท ปิดที่ 59.00 บาท ราคาไม่เปลี่ยนแปลง